บสก.เตือนลูกค้า ระวังแก๊งต้มตุ๋น อ้างเคลียร์หนี้
บสก.เตือนระวังถูกแก๊งนายหน้าหลอก เคลียร์หนี้ให้ หวังซื้อทรัพย์หลักประกันราคาถูก
1 ก.พ. 2558

บสก.เตือนระวังถูกแก๊งนายหน้าหลอก เคลียร์หนี้ให้ หวังซื้อทรัพย์หลักประกันราคาถูก
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.ได้ออกประกาศแจ้งเตือนลูกค้าทั้งผู้ที่สนใจจะซื้อทรัพย์และกลุ่มนักลงทุนให้ระวังมีผู้แอบอ้างว่าเป็นตัวแทนจำหน่ายสินทรัพย์รอการขาย (เอ็นพีเอ) และทรัพย์หลักประกันของ บสก. รวมทั้งมีการเสนอตัวเข้ามาเป็นตัวแทนในการเจรจาปรับโครงสร้างหนี้และไกล่เกลี่ยหนี้ให้กับ บสก. โดยมีการจัดทำหนังสือขายสินทรัพย์ให้ผู้สนใจ
ทั้งนี้ บสก.ยืนยันว่าไม่เคยมีนโยบาย และไม่มีระเบียบ หรือคำสั่งให้มีการแต่งตั้งตัวแทนจำหน่ายสินทรัพย์รอการขายและทรัพย์หลักประกันของ บสก. ทั้งนี้เนื่องจากผู้สนใจซื้อทรัพย์สามารถติดต่อกับ บสก.โดยตรง และระวังอย่าหลงเชื่อผู้ที่แอบอ้าง
อย่างไรก็ตาม ก่อนหน้านี้ บสก.ได้ควบรวมกับบรรษัทบริหารสินทรัพย์สถาบันการเงิน (บบส.) โดย บบส.เคยจ้างบริษัทนายหน้าในการขายทรัพย์ ขณะที่ บสก.ไม่มีนโยบายว่าจ้างนายหน้า อาจจะทำให้กลุ่มที่เคยติดต่อ บบส.ยังคงใช้วิธีเดิม
ปัจจุบัน บสก.มีพอร์ตสินเชื่อด้อยคุณภาพ (เอ็นพีแอล) อยู่ในความดูแล 65,617 ราย มูลค่า 396,736 ล้านบาท และมีเอ็นพีเอ 11,603 รายการ มูลค่า 36,634 ล้านบาท ส่วนผลการดำเนินงานปี 2557 บสก.มีกำไรประมาณ 4,000 ล้านบาท เกินกว่าเป้าหมาย 12%